Document ID: 32003L0079

Komisijos direktyva 2003/79/EB
2003 m. rugpjūčio 13 d.
iš dalies pakeičianti Tarybos direktyvą 91/414/EEB, kad būtų įrašyta veiklioji medžiaga Coniothyrium minitans
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2003/70/EB [2], ypač į jos 6 straipsnio 1 dalį,
kadangi:
(1) Pagal Direktyvos 91/414/EEB 6 straipsnio 2 dalį 1997 m. rugsėjo 10 d. Vokietijos valdžios institucijos gavo Prophyta GmbH, toliau - pareiškėjas, paraišką įrašyti veikliąją medžiagą Coniothyrium minitans į direktyvos I priedą. Komisijos sprendimu 98/676/EB [3] buvo patvirtinta, kad dokumentai "išsamūs", t. y., jie galėtų būti laikomi iš esmės atitinkančiais Direktyvos 91/414/EEB II ir III priedų duomenų ir informacijos reikalavimus.
(2) Šios veikliosios medžiagos poveikis žmonių sveikatai ir aplinkai pareiškėjo siūlomais naudojimo atvejais buvo įvertintas pagal Direktyvos 91/414/EEB 6 straipsnio 2 ir 4 dalių nuostatas. Paskirtoji valstybė narė pranešėja medžiagos įvertinimo ataskaitos projektą Komisijai pateikė 2000 m. kovo 13 d.
(3) Įvertinimo ataskaitos projektą peržiūrėjo valstybės narės ir Komisija Maisto grandinės ir gyvūnų sveikatos nuolatiniame komitete. Peržiūra buvo baigta 2003 m. liepos 4 d. pateikiant Komisijos Coniothyrium minitans peržiūros ataskaitą.
(4) Peržiūros metu nebuvo nustatyta jokių neišspręstų klausimų arba problemų, dėl kurių reikėtų konsultuotis su Europos maisto saugos tarnyba.
(5) Atlikus įvairius patikrinimus paaiškėjo, kad savo sudėtyje Coniothyrium minitans turintys augalų apsaugos produktai apskritai galėtų atitikti Direktyvos 91/414/EEB 5 straipsnio 1 dalies a ir b punktų reikalavimus, atsižvelgiant į jos 5 straipsnio 3 dalį, ypač tais naudojimo atvejais, kurie buvo patikrinti ir išsamiai aprašyti Komisijos peržiūros ataskaitoje. Dėl to šią veikliąją medžiagą tikslinga įrašyti į I priedą siekiant užtikrinti, kad augalų apsaugos produktai, savo sudėtyje turintys šios veikliosios medžiagos, visose valstybėse narėse galėtų būti įregistruojami laikantis tos direktyvos nuostatų.
(6) Dar reikia priimti vienodus principus dėl mikroorganizmų, tikslinga, kad valstybės narės įregistruodamos taikytų direktyvos 4 straipsnio nuostatas. Tikslinga numatyti, kad valstybės narės sudarytų galimybę visoms suinteresuotoms šalims susipažinti su parengta peržiūros ataskaita (išskyrus konfidencialią informaciją, kaip apibrėžta direktyvos 14 straipsnyje).
(7) Po įrašymo būtinas tinkamas laikotarpis, kad valstybės narės galėtų įgyvendinti Direktyvos 91/414/EEB nuostatas dėl augalų apsaugos produktų, savo sudėtyje turinčių Coniothyrium minitans, o svarbiausia peržiūrėti esamas laikinas registracijas ir, ne vėliau kaip iki šio laikotarpio pabaigos pakeisti šias registracijas išsamiomis, jas iš dalies pakeisti arba panaikinti pagal Direktyvos 91/414/EEB nuostatas.
(8) Dėl to Direktyva 91/414/EEB turėtų būti iš dalies keičiama.
(9) Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 91/414/EEB I priedas yra iš dalies keičiamas, kaip nurodyta šios direktyvos priede.
2 straipsnis
Valstybės narės priima ir paskelbia įstatymus ir kitus teisės aktus, kurie, įsigalioję ne vėliau kaip iki 2004 m. birželio 30 d., įgyvendina šią direktyvą. Apie tai jos nedelsdamos praneša Komisijai.
Jos tas nuostatas taiko nuo 2004 m. liepos 1 d.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3 straipsnis
1. Valstybės narės peržiūri kiekvieno augalų apsaugos produkto, savo sudėtyje turinčio Coniothyrium minitans registraciją, kad būtų laikomasi Direktyvos 91/414/EEB I priede išdėstytų sąlygų, susijusių su šia medžiaga. Prireikus jos, ne vėliau kaip iki 2004 m. birželio 30 d., iš dalies pakeičia arba panaikina registracijas pagal Direktyvos 91/414/EEB nuostatas.
2. Visus registruotus augalų apsaugos produktus, savo sudėtyje turinčius vienintelės veikliosios medžiagos Coniothyrium minitans arba kaip vienos iš kelių veikliųjų medžiagų, kurių visos į Direktyvos 91/414/EEB I priedą buvo įrašytos iki 2004 m. gruodžio 31 d., valstybės narės iš naujo įvertina produktą remdamosi dokumentais, atitinkančiais jos III priedo reikalavimus. Remdamosi šiuo įvertinimu, jos nustato, ar produktas atitinka Direktyvos 91/414/EEB 4 straipsnio 1 dalies b, c, d ir e punktuose išdėstytas sąlygas. Prireikus, bet ne vėliau kaip 2005 m. birželio 30 d. jos iš dalies keičia arba panaikina kiekvieno tokio augalų apsaugos produkto registraciją.
4 straipsnis
Ši direktyva įsigalioja 2004 m. sausio 1 d.
5 straipsnis
Ši direktyva skirta valstybėms narėms.
Priimta Briuselyje, 2003 m. rugpjūčio 13 d.

Labels: 3
6